Iktatószám: KGO/154-11/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. április 28-ai, nyilvános ülésére**

**Tárgy:** Hévíz Város Önkormányzat 2016. évi költségvetéséről szóló 2/2016. (I. 29.) rendelet módosítása

**Az előterjesztő:** Papp Gábor polgármester

**Készítette:** Kondákorné Farkas Erika Közgazdasági Osztály

**Megtárgyalta:** Jogi- Ügyrendi, Szociális Bizottság,

Oktatási, Kulturális és Sport Bizottság,

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

Polgármester

**I.**

**BEVEZETŐ**

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyalmódosítja költségvetési rendeletét.

Ha évközben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatai – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatóak, kiadási előirányzatok egymás között átcsoportosíthatók.

Hévíz Város Önkormányzat 2016. évi költségvetéséről szóló 2/2016. (I. 29.) rendelet módosítása – az állami támogatás összegének módosulása, az államháztartáson belülről átvett és államháztartáson belülre és kívülre átadott pénzeszköz előirányzott összegének módosulása, a felhalmozási kiadási előirányzatok módosítása, a működési kiadások előirányzatának módosítása, a befizetési kötelezettség előirámyzatának és az államháztartási előleg, illetve annak visszafizetése előirányzatának megteremtése, valamint a Képviselő-testületi döntések költségvetési rendeleten való átvezetése miatt – vált szükségessé.

**II.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására 85.319 ezer Ft-tal változik.

A ***működési pénzforgalmi bevételek*** előirányzata44.771 ezer Ft-tal emelkedik.

Az **önkormányzatnál** a működési pénzforgalmi bevételi előirányzat 39.855 ezer Ft-tal növekszik.

Ezen belül: 13.012 ezer Ft-tal nő az *önkormányzat államháztartáson belüli működési célú támogatásainak*összege.

Megállapításra került a 2015. decemberi bérkompenzáció összege, mely 1.117 ezer forint. Ezzel az összeggel módosul az *önkormányzat működésének általános támogatása*. Utóbbi támogatás 1.130 ezer Ft összegben az eredeti költségvetésben, államháztartáson belülről átvett működési pénzeszközként már tervezésre került. A támogatás összegének pontosítása után a fenti összeg az állami támogatások előirányzatát növeli.

Az ebr.42 rendszerben forintosításra került, a bölcsődei felsőfokú végzettségű kisgyermeknevelők bértámogatásának összege, mely 3.018 ezer forinttal növeli az *önkormányzat szociális, gyermekjóléti és gyermekétkeztetési feladatok ellátására kapott állami támogatások* összegét. Az eredeti költségvetés a két felsőfokú végzettségű bölcsődei dolgozó bérét, már a jelenleg érvényben lévő szabályoknak megfelelően tartalmazza, saját forrásból. A többlettámogatás saját erőt vált ki, mely az általános tartalék összegét emeli.

A Magyar Államkincstár 1.770 ezer forintot utalt a 2016. évi szociális ágazati pótlék előlegeként, így biztosította az I. negyedévi szociális ágazati pótlék kifizetéséhez szükséges előirányzatot. Az előleg összege megegyezik a 2015. évi IV. negyedévre igényelt ágazati pótlék összegével. Az előleg elszámolása a II. negyedévi szociális ágazati pótlék igényléssel egyidőben megtörtént. A II. negyedévi szociális ágazati pótlékot is folyósította az Államkincstár, melynek összege 1.814 ezer Ft. Az összesen 3.584 ezer Ft szintén az *önkormányzat szociális, gyermekjóléti és gyermekétkeztetési feladatok ellátására kapott állami támogatások* előirányzatát növeli.

*Működési célú és kiegészítő támogatások* előirányzata 5.293 ezer forint összegben kialakításra kerül. Az eredeti költségvetésben a 2016. évi bérkompenzáció támogatásának összege már tervezésre került a fejezeti kezelésű pénzeszköz átvétel között. A MÁK nettó finanszírozásának, előirányzat közlő adatlapja alapján a 2016. január - február havi bérkompenzáció és a 2016. évi előleg összege, összesen 3.241 ezer Ft átcsoportosításra kerül a működési célú és kiegészítő támogatások előirányzata közé.

A kiegészítő állami támogatások előirányzatát növeli a „szociális kiegészítő ágazati pótlék” összege. A MÁK a 2016. január – március havi támogatás összegét utalta, mely összesen 2.052 ezer Ft. A szociális intézmény eredeti költségvetésének készítésekor a fizetendő személyi juttatások összege tervezésénél már figyelembe vették a szociális ágazati pótlék, illetve az azt kiegészítő pótlék összegét. Az eredeti költségvetés saját forrásból biztosította a kiadások fedezetét. Az állami támogatás a saját erőt fenti összegben kiváltja. Így az e címen kapott támogatás az általános tartalék összegét növeli.

Az *egyéb működési célú támogatások államháztartáson belülről* kapott előirányzata 4.371 ezer Ft-tal csökken.

A költségvetési szerveknél foglalkoztatottak 2015. decemberi bérkompenzációjának előirányzata fentiekben már elmondottak szerint megszűnik, mivel átcsoportosításra kerül az önkormányzat általános feladatainak állami támogatása közé. A költségvetési szerveknél foglalkoztatottak 2016. évi bérkompenzációjára tervezett előirányzat 3.241 ezer forinttal csökken, mely összeg átcsoportosításra kerül a kiegészítő állami támogatások közé.

Dunántúli Református Egyházkerület a 2015. évi önkormányzati támogatással elszámolt. Az 1.000 ezer Ft támogatást nem használta fel teljes egészében. A Képviselő-testület 38/2016. (II. 25.) határozata szerint, a fel nem használt támogatás összegét, 214 ezer Ft-ot vissza kell fizetnie.

*Közhatalmi bevételek* előirányzata nem változik. Átcsoportosítás szükséges a kötelező és nem kötelező bevételi előirányzatok között.

*Működési bevételek* előirányzata 31.000 ezer Ft-tal emelkedik.

Az önkormányzat 2015. év végén - a Képviselő-testület 340/2015. (XII. 30.) határozata alapján - fennálló hitelállományának csökkentése céljából, 31.000 ezer Ft átmeneti támogatásban részesítette a Hévíz-Balaton Airport Kft-t. A Kft a megállapodás szerint az átmeneti támogatást idén visszafizette. Emiatt a működési bevételek előirányzata a fenti összeggel növekszik.

***Felhalmozási pénzforgalmi bevételek:***

Az önkormányzat és intézményei felhalmozási pénzforgalmi bevételi előirányzata 2.150 ezer Ft-tal módosul.

Ezzel az összeggel nő az **Önkormányzat**nál felhalmozási bevétele.

A Képviselő-testület 53/2016. (III. 1.) határozata alapján kialakításra kerül az *egyéb tárgyi eszköz értékesítés* előirányzata. 2.000 ezer forint a Ford Transit Tourneo *gépjármű értékesítés*ből származó bevétel.

Az *Áht-n belülről átvett felhalmozási célú támogatások* előirányzata 150 ezer Ft.

Ez a Polgármesteri Hivatal napelemes rendszerének kialakításához kapott KEOP-4.10.0/N/14-2014-0334. számú projekt elszámolásából származó támogatás, idén folyósított összege.

***Finanszírozási célú bevételek:***

Finanszírozási bevételek előirányzata önkormányzat és intézményei szintjén 38.398 ezer Ft-tal növekszik.

Az **Önkormányzat** pénzügyi mérlegében jelentkezik az előirányzat módosulás.

Az *előző évi maradvány igénybevétele* előirányzata 38.398 ezer Ft összegben módosításra kerül. A Magyar Államkincstár 2015. decemberében fenti összegű előleget folyósított, a 2016. évi önkormányzatot megillető általános és ágazati feladatok finanszírozására megállapított támogatásokból. Az államháztartáson belül megelőlegzett összeget könyvelés technikai szempontból vissza kell fizetni, melyhez fedezetet és a kiadások között előirányzatot kell teremteni

**Intézmények:**

**GAMESZ:**

Az intézmény **bevételi előirányzata** 3.116 ezer Ft-tal emelkedik.

Ezzel az összeggel nőa ***működési pénzforgalmi bevétel*** tervezett összege.

Az *Áht-n belülről származó egyéb működési célú pénzeszköz átvétel* előirányzatát növeli a Zala Megyei Kormányhivatal Munkaügyi Központjától, közfoglalkoztatási szerződéssel alkalmazottak támogatására kapott összeg.

**Gróf I. Festetics György Művelődési Központ:**

Az intézmény ***bevételi előirányzata*** 2.010 ezer forinttal megemelésre kerül. A Képviselő-testület 72/2016. (III.30.) határozata szerint 1.800 ezer forinttal megemelésre kerül a művelődési intézmény *működési bevételi előirányzata*. Ez az „Egregyi Múzeumban” agyagkorsóban értékesített borból képződő bevétel összege.

210 ezer Ft-tal emelkedik az *irányító szervi működési támogatás* előirányzata.

**TASZII:**

A szociális intézmény **bevételi előirányzata** 4.996 ezer Ft-tal növekszik.

Ezzel az összeggel módosul a ***finanszírozási bevételi előirányzata.***

**III.**

**KIADÁSOK**

Az önkormányzat és intézményei kiadási előirányzatának főösszege – azonosan a bevételi főösszeggel – 85.319 ezer Ft-tal módosul.

A ***működési pénzforgalmi kiadások*** kiemelt előirányzatának tervezett összege önkormányzat és intézményei esetében 47.321 ezer Ft-tal emelkedik.

**Önkormányzat**

Az önkormányzat ***kiadásainak előirányzata*** 80.403 ezer Ft-tal emelkedik.

Ezen belül a *működési pénzforgalmi kiadások* előirányzata 37.199 ezer Ft-tal növekszik.

Az önkormányzat *dologi kiadások* előirányzata 12.621 ezer Ft-tal emelkedik.

A Képviselő-testület 32/2016. (II. 25.) határozatával a Hévíz Tv Kft részéra 1.299 ezer Ft többlettámogatást biztosított.

A 27/2016. (II. 18.) Kt. határozat szerinti a dologi kiadások előirányzata 6.350 ezer Ft-tal megemelésre kerül.

200-200 ezer Ft pályázati biztosíték előirányzat kialakításra kerül - a Képviselő-testület 80/2016. (III. 30.) határozatának megfelelően - az MLSZ Pályaépítési Programjának X. ütemére benyújtandó 1 db élőfüves nagypálya, illetve 1 db műfüves félpálya építésére vonatkozó pályázathoz.

4.572 ezer Ft a Hévíz-Balaton Airport Kft. finanszírozásával kapcsolatos szakértői feladatok elvégzéséért fizetendő összeg, a 3/2016. (I. 28.) Kt. határozat szerint.

Az elmúlt évekhez hasonlóan fontos a nemzetközi kapcsolatok erősítése, a pályázati és területi szervezeti együttműködésekben való részvétel előkészítése és leszervezése. A nemzetközi kapcsolatok ápolásához, megszervezéséhez, a nagyköveti program felélénkítéséhez, tolmácsoláshoz és fordításhoz szakmai tanácsadás igénybevétele szükséges. A megbízás folytatásának tartalma a fentieken túl az eddig kialakított kapcsolatok fenntartása, továbbá a releváns nemzetközi pályázati lehetőségek és kapcsolatrendszer felkutatása az alábbi kiemelt programokra fókuszálva:

* vizek, gyógy és termálvizek, fenntartható vízgazdálkodás, gyógyvizekre és kapcsolódó erőforrásokra alapozó turisztikai termék- és technológia fejlesztés, általános turisztikai arculatfejlesztés, termék és attrakció fejlesztést.
* Potenciális program területek: Horizon2020, Life 2014-2020, Central Europe, Danube, Európai Együttműködési programok, HUSI, HUHR, HUAT határmenti programok.

A megbízási díjra nettó 4.500 e Ft (1.215 e Ft áfa) javaslunk előirányozni, amely a Hévíz Város Önkormányzat 2016. évi gazdálkodásáról szóló 2/2016. (I. 29.) rendelet 2/3 melléklet 43. Önkormányzat nemzetközi kapcsolatok során rendelkezésre áll, ezért többlet forrást nem igényel.

Nem módosul az *Államháztartáson belüli működési pénzeszköz átadás* előirányzata.

A Zala Megyei Rendőr-Főkapitányság - 2016. március 2-ai levelében - 2016. június 1. napjával felmondta településünk térfigyelő, rendszámfelismerő, valamint vagyonvédelmi jelzőrendszerének közös üzemeltetésére kötött megállapodást. Az eredeti költségvetésben térfigyelő rendszer működtetésére átadott 2.500 ezer összegű támogatás átcsoportosításra kerül a mozgóőri szolgálatra adott támogatáshoz, melynek összege 7.000 ezer forintra módosul.

31.800 ezer Ft-tal nő az *Államháztartáson kívüli működési célú* *pénzeszköz átadás* előirányzata.

A Képviselő-testület 91/2016. (III. 30.) határozatában 800 ezer forint támogatást biztosított a Happy Dixieland Band Baráti Kör Egyesület részére.

A Hévíz-Balaton Airport Kft Felügyelő Bizottsága 2015. december 16-i ülésén alternatívákat dolgozott ki a reptér 2015. december 31-én fennálló hitelállományának rendezésére. A Felügyelő Bizottság az alternatíváknál nemcsak azt vette figyelembe, hogy a hitelállomány rendezhető legyen, hanem a reptér 2015. évi várható gazdálkodási adatainak kedvező alakulását is mérlegelte. A gazdálkodási adatok kedvező alakulását azért tartotta szükségesnek, mert a Kormány az 1821/2015. (XI.12.) határozatában döntött a Balatoni régió fejlesztési támogatásáról, melyből előre láthatólag 5 milliárd forint jut a reptér fejlesztésére. Továbbra sem ismert, hogy ez a forrás hogyan kerül leosztásra. Az alternatíváknál ezért igyekezett a Felügyelő Bizottság olyan javaslatokat tenni, hogy egy esetleges pályázatból negatív gazdálkodási eredménnyel, illetve saját tőke jelentős vesztésével ne készüljön el a reptér 2015. évi gazdasági beszámolója.

Hévíz Város Önkormányzat Képviselőtestület 340/2015. (XII.30.) határozata alapján a 31.000,- ezer Ft visszatérítendő támogatás átadását fogadta el. Ezzel a reptér év végi eredménye pozitív összeggel zárt, és a 2016. évi támogatás terhére fogadott el a tulajdonos 2015. évi nettó szállítói számlákat. Így csak átmenetileg került a reptérhez a 31.000,- ezer Ft és 2016. január első hetében az összeg visszafizetésre került a tulajdonosnak a reptér által felvételre kerülő új hitel terhére. Egy lehetséges pályázat kiírása esetében ez a megoldás jobb lehetőségeket teremtett.

A reptér 2016. évi gazdálkodására a visszafizetés ugyanakkor – mint azt a december végi előterjesztés is prognosztizálta - jelentős terhet rótt, mert a 2016. januárjában a reptérnek folyósításra kerülő hitelből visszafizette a 31.000,- ezer Ft-ot a tulajdonosnak, így a rendelkezésre álló hitelkerete 74.000,- ezer Ft-ról lecsökkent 43.000,- ezer Ft-ra. A reptér bevételei elsősorban 2016. április hónaptól várhatók nagyobb összegben, három hónapra ez a hitelkeret nem elégséges a működés finanszírozására. A reptér mivel a 2016. évben utalásra kerülő 50.000,- ezer Ft támogatás jelentős részét a 2015. évi nettó szállítói számláinak finanszírozásához használta fel, így csökkent az áthúzódó kötelezettségállománya, ugyanakkor a 2016. évi működési feladatok finanszírozásához az önkormányzati támogatásból alig maradt forrása.

A Felügyelő Bizottság jelenlegi javaslata szerint 31.000 ezer Ft-tal szükséges emelni a Hévíz-Balaton Airport Kft. 2016. évi támogatását. A vissza nem térítendő támogatásból 9.000 ezer Ft-ot a 2015. évi szállítói számlák kiegyenlítésére, 22.000 ezer forintot a 2016. évi számlákra lehet felhasználni.

Jelen rendeletmódosítás keretében az *elvonások, befizetések* előirányzata 425 ezer Ft összegben kialakításra kerül.

139 ezer Ft összegű a 2015. IV. negyedévi szociális ágazati pótlék elszámolás során keletkezett állami támogatás különbözet összege.

286 ezer Ft, a 2015 augusztus 4. napján folyósított 2015. júliustól novemberig terjedő időszakra folyósított szociális kiegészítő pótlék támogatás elszámolásából keletkezett támogatás különbözet.

Általános tartalék:

Növelte az általános tartalékot:

* az eredeti költségvetésben saját erőből már tervezett szociális ágazati pótlék és kiegészítő pótlék folyósított összegének megfelelő előirányzat,
* LEZ 800 forgalmi rendszámú Ford Tranzit Tourneo gépjármű értékesítéséből származó bevétel,
* Dunántúli Református Egyházkerület a 2015. évi önkormányzati támogatás elszámolásával kapcsolatban visszafizetendő összeg,
* Polgármesteri Hivatal napelemes rendszer kialakításával kapcsolatban kapott 150 ezer Ft,
* felsőfokú végzettségű kisgyermek nevelők bértámogatása. A személyi juttatás részt - az eredeti költségvetés tervezésekor – saját erőből biztosította az önkormányzat, az állami támogatás ezt váltotta ki.

Fenti tényezők hatására az általános tartalék előirányzata 11.018 e Ft-tal emelkedik.

Ugyanakkor az általános tartalék nyújtott fedezetet:

* a Hévíz Tv Nonprofit Kft. többlet finanszírozására,
* ügyvédi megbízási díjra,
* Happy Dixieland Band Baráti Kör Egyesület együttműködéséhez nyújtott támogatásra,
* Hévíz-Balaton Airport Kft. finanszírozásával kapcsolatos szakértői feladatok elvégzéséért fizetendő összegre,
* TASZII dologi kiadási előirányzatának növeléséhez szükséges előirányzatra,
* Hévízi Tiszta Forrás Népdalkör művészeti vezetőjének tiszteletdíjára,
* állami támogatások elszámolásából keletkező visszafizetési kötelezettség teljesítésére.

Az általános tartaléknál - a Képviselő-testület 82/2016. (III. 30.) határozata alapján - kötelezettség vállalásként elkülönítésre kerül, a Hévízi Sportkör 2016. évi TAO pályázatához szükséges önrész, összesen 12.700 ezer Ft.

**Intézmények:**

**GAMESZ:** Az intézmény ***működési pénzforgalmi kiadás előirányzata*** 3.116 ezer Ft-tal emelkedik. A személyi juttatások előirányzata 2.745.000 Ft-tal, a *munkaadót terhelő járulék* előirányzata 371 ezer Ft-tal növekszik.

Az előirányzatokat a közfoglalkoztatási szerződéssel alkalmazottak személyi juttatás támogatása és a munkaadót terhelő járulék támogatása növeli.

**Gróf I. Festetics György Művelődési Központ *működési pénzforgalmi kiadás*** előirányzata 2.010 ezer forinttal növekszik.

165 ezer Ft-tal nő a *személyi juttatások* előirányzata és 45 ezer Ft-tal nő a *munkaadót terhelő járulék* előirányzata. Ez az előirányzat biztosítja a fedezetet, 11 hónapon keresztül a Hévízi Tiszta Forrás Népdalkör művészeti vezetőjének tisztelet díjára.

1.800 ezer forinttal nő a dologi kiadások előirányzata. Az Egregyi Múzeum tervezett programja alatt „Da Bibere” feliratú 2 dl-es agyagedényben kínálja a borokat a látogatóknak. 2000 db agyagedényt tervez az intézmény beszerezni, melyeket a látogatók megvásárolhatnak. Az intézmény költségvetése tartalmazza a programok kulturális költségeit, de a korabeli agyagedények beszerzésének kiadásait nem, ezért szükséges az előirányzat megemelése.

**TASZII:** A szociális intézmény ***működési pénzforgalmi kiadások*** előirányzata 4.996 ezer Ft-tal növekszik. Ez a dologi kiadások előirányzatának növekedése. 2016. április 6-i egyeztetés során készült jegyzőkönyv szerint szükséges a dologi kiadások előirányzatának emelése. Már az első negyedévi adatok alapján látható, hogy a tervezett dologi előirányzat megemelése szükséges. Az intézmény dologi kiadásait 2015-höz képest 3.000 ezer forinttal megemelte, az idősek otthonba végzett zuhanytálca felújítás kiadása, amely kivitelezése folyamatban van.

***Felhalmozási kiadások:***

A ***felhalmozási pénzforgalmi kiadások*** előirányzata az önkormányzat és intézményei esetében 400 ezer Ft-tal csökken.

A ***felhalmozási pénzforgalmi kiadás***i előirányzat módosulása az **Önkormányzatnál** jelentkezik.

111.850 ezer Ft-tal nő a *beruházások* előirányzata.

A felhalmozási kiadások előirányzatát a 7. számú melléklet tartalmazza.

A felhalmozási kiadások előirányzat módosításában a Képviselő-testületi döntések átvezetése tükröződik. Ezek a következők:

* Hévíz Fortuna utca és Dombi sétány felújítása kivitelezéséhez, műszaki ellenőri feladatok kiadásainak finanszírozására 1.890 ezer Ft,
* Hévíz Kisfaludy utca, Árpád utca, Sugár utca felújítás kivitelezéséhez, műszaki ellenőri feladatok kiadásainak finanszírozására összesen 1.610 ezer Ft,
* Gyógyhelyek komplex turisztikai fejlesztése pályázat kiviteli tervek elkészítésének kiadásaira 24.500 ezer Ft,
* Egészségügyi Központ fejlesztése 2016. évre eső előkészítő szakaszának költségeire 4.850 ezer Ft.
* Buszpályaudvar áttelepítése a város dél – nyugati részébe, beruházás előirányzatának felemelése 25.100 ezer forinttal,
* Hévízi piacterületének infrastruktúra fejlesztés beruházás előkészítő szakaszának kiadásaira 12.500 ezer Ft,
* Hévízi nagyparkoló zöldterületének és közlekedési területeinek megújítása tervezés és előkészítés kiadásaira 19.800 ezer Ft,
* Lőtér terület fejlesztés tervezés és előkészítés kiadásaira 21.600 ezer Ft.

*Felhalmozási tartalékok:*

*Nagyprojektalap önrész tartalék*:

A felhalmozási tartalékot terhelik a beruházási kiadásoknál felsorolt tételek.

A tartaléknál kötelezettség vállalással terhelt tételként került elkülönítésre:

* a Hévízi termelői piac területének infrastruktúra fejlesztésével kapcsolatos nyertes pályázat önerő szükségletére 62.500 ezer Ft,
* MLSZ Országos Pályaépítési Program 2 db labdarugó pálya költségvetésének 30 szálakéra, 57.878 ezer Ft.

A tartalék szabadon felhasználható előirányzata 3.090 ezer forintra csökken.

***Finanszírozási kiadások:*** tervezett összege 38.398 ezer Ft, mely a 2015. évben megelőlegezett tárgyévi állami támogatás visszafizetéséhez szükséges előirányzatot biztosítja.

**V. Létszám**

Jelenrendelet tervezet az önkormányzat és intézményei létszám keretét 251 főre módosítja.

Létszám, illetve létszámkeret tekintetében változtatás a Teréz Anya Szociális Integrált Intézménynél szükséges. 2016. május 1. napjától az ápoló, gondozó otthoni ellátásban dolgozó közalkalmazottak létszáma 1 fő főfoglalkozású szociális ágazatvezetővel és 1 fő részfoglalkozású vasaló-mosónővel növekszik. Ez a létszámbővítés 1,5 fő létszámkeret emelkedést jelent. Az intézmény létszámkerete 62,5 főre emelkedik.

Az ellátandó feladatok alapján több létszám átcsoportosításra is szükséges:

* 2 fővel csökken a házi segítségnyújtásban dolgozók száma, létszámuk 8 fő lesz.
* megszűnik a jelzőrendszeres házi segítségnyújtásban dolgozó 1 fő közalkalmazotti létszám.
* ápoló, gondozó otthoni ellátás létszáma további 2 fővel – 1 fő mentálhigiénés dolgozóval és 1 fő sofőrrel - nő. Létszámbővítéssel együtt létszámkeretük 30,5 fő lesz.
* orvosi ügyelet létszáma 1 fővel nő, a 3 fő sofőr mellett további 1 fő egészségügyi koordinátor szükséges.

**VI.**

**ÖSSZEFOGLALÓ**

A jelen előterjesztéssel benyújtott - 2016. évi költségvetés módosításáról szóló - rendelettervezet a város költségvetését 2.940.120 ezer Ft bevételi és ugyanannyi összegű kiadási főösszegre módosítja.

A költségvetés módosítását a Bizottságok tárgyalják.

Kérem a Tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A rendelet módosítása minősített szótöbbséggel fogadható el.

Hévíz, 2016. április 12.

**VII.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2016. évi gazdálkodásáról szóló 2/2016. (I. 29.) rendelet módosítása

**Költségvetési hatása:** A 2016. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított önkormányzatok általános és ágazati feladatokat finanszírozó támogatások összege, a működési célú költségvetési támogatások és kiegészítő támogatások összegének módosulása, Áht-n belülről átvett pénzek összege, a közhatalmi, egyéb működési és felhalmozási többletbevételek rendeletmódosítás hiányában nem kerülne átvezetésre a rendeleten, a költségvetési bevétel nem a valós képet mutatná.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az önkormányzat, a GAMESZ, TASZII és a Festetics György Művelődési Intézményre vonatkozóan tartalmaz működési, valamint az önkormányzat esetében felhalmozási bevételi előirányzat módosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok módosítása befolyásolja a kötelezően ellátandó feladatok minőségét, az önként vállalt feladatok mennyiségét és azok színvonalát.

**VIII.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kondákorné Farkas Erika | Költségvetési ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr Márkus Mirtill | Szervezési és jogi osztályvezető |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |