**cimer**

**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
| Iktatószám: VFO/ 362-1 /2016.  Napirend sorszáma: |  |

**ELŐTERJESZTÉS**

**Hévíz Város Önkormányzat Képviselő-testületének**

**2016. április 28-ai nyilvános ülésére**

**Tárgy:** A Hévízi temető területrendezése, üzemeltetési kérdései, a parcellák értékesítési rendje

**Az előterjesztést készítette:** Laczkó Mária GAMESZ vezető

**Megtárgyalta:** Pénzügyi, Turisztikai és Városfejlesztési Bizottság

Oktatási, Kulturális és Sport Bizottság

**Törvényességi szempontból ellenőrizte**: Dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Képviselő-testütet a 19/2000. (XI. 30.) számú rendeletével bocsátott ki szabályozást a temetőkről és a temetkezés rendjéről. Az elmúlt időszakban több változás történt a temetők fenntartásának területén, valamint a temetkezések száma a településen megnőtt. Ez nem csak a lakosság számának növekedésével, idősödésével függ össze, hanem a temetőfenntartásunk színvonalát is jelzi: nem itteni lakosok is temetési helyül választják.

1. **Kiemelt parcella, sírhely megváltási díjak meghatározása**

A hévízi temetőben új parcella megnyitására van szükség, mert a jelenlegi temetési intenzitás mellett egy hónapon belül várhatóan az utolsó sírhely is kiosztásra kerül a jelenleg megnyitott **H** parcellában. Az új, **I** parcella megnyitására a ravatalozótól délnyugatra található területen van lehetőség, ez a temető központi, frekventált helye.

A kiosztáshoz szükséges tervek több változatban is elkészültek, amelyet mellékleteként csatoltunk.

Az új, megnyitásra tervezett **I** parcella (13 sor tervezett) iránt évek óta nagy az érdeklődés, előreváltással többen szerettek volna itt sírhelyet vásárolni. Más temetők gyakorlatához hasonlóan lehetőség van a sírhely megváltási díj esetében súlyozásra, árkülönbség kialakítására. A parcellák ravatalozó felé eső 8 sorát, mint kiemelt helyet, magasabb díjszámítást tervezünk alkalmazni a sírok megváltásához. Mértéke az általános díjak duplája.

A hátsó 5 sorban folytatódik a normál díjszabású parcella-kiosztási folyamat. Mellékletben a hévízi temető tervezett parcellakiosztása. A megnyitni tervezett parcellát körül vevő tuja sor ritkása indokolt.

|  |  |  |
| --- | --- | --- |
| **Megnevezés** | **jelenlegi** | **tervezett** |
| díszsírhely, egyes | díjmentes | *megszűnő kategória* |
| díszsírhely, kettes | díjmentes | *megszűnő kategória* |
| sírhely felnőtt, egyes 25 évre | 15.000,- Ft | 50.000,- Ft |
| sírhely felnőtt, egyes 25 évre, kiemelt helyen | *nem volt szabályozva* | 50.000,- Ft |
| sírhely felnőtt kettes 25 évre | 30.000,- Ft | 50.000,- Ft |
| sírhely felnőtt, kettes 25 évre, kiemelt helyen | *nem volt szabályozva* | 100.000,- Ft |
| gyermeksírhely (10 éves korig) 25 évre | 15.000,- Ft | *megszűnő kategória* |
| urnafülke váltása 25 évre | 22.500,- Ft | 30.000,- Ft |
| urnasírbolt (2 urna) 25 évre /rézsű/ | 45.000,- Ft | 60.000,- Ft |
| sírbolthely (kripta), egyes 60 évre | 100.000,- Ft | 100.000,-Ft |
| sírbolthely (kripta), egyes 60 évre, kiemelt helyen | *nem volt szabályozva* | 200.000,- Ft |
| sírbolthely (kripta), kettes 60 évre | 200.000,- Ft | 200.000,- Ft |
| sírbolthely (kripta), kettes 60 évre, kiemelt helyen | *nem volt szabályozva* | 400.000,- Ft |

A környező településeken a temetkezési helyek díjait vizsgálva a Hévízen alkalmazott díjak jóval alacsonyabbak. Az utolsó változás a díjakban 2007-ben volt, javasoljuk ezek emelését.

1. **Temetői szolgáltatási díjak bevezetése**

A környező temetőkben a temetkezések alkalmával több olyan díjfizetésre kötelezik a temetkezési szolgáltatást végzőket, melyeket Hévízen nem alkalmazunk. Ezek: halott-hűtő használati díj, ravatalozó használati díj, egyéb eszközökért kért díjak. Az alábbi táblázat alapján javasoljuk azok bevezetését, melyek számunkra is költséget (közüzemi, stb) jelentenek.

|  |  |
| --- | --- |
| **Tervezett temetői szolgáltatási díjak** |  |
| A temetkezési szolgáltatók által fizetendő létesítmény igénybevételi díj temetésenként (a díj magába foglalja a temetőben lévő közművek (villany), ravatalozó használat, valamint a hulladékszállítás és ártalmatlanítás költségét is.) | 20.000 Ft |
| A halott hűtő bérleti díja (Ft/nap), maximum 7 nap | 5.000 Ft |
| Sírköves vállalkozó által fizetendő temető fenntartási hozzájárulás. A díj egyúttal tartalmazza a síremlék felállítási engedély díját is. | 5.000 Ft |
| Köztemetőkből többlet föld elszállítása és elhelyezése építményes sír esetén (Ft/sírhely) |  |

1. **Urnasírhelyek kialakítása**

Az urnás temetések számára kialakított területen összesen 4 urnasírbolt hely maradt szabadon. Ez 1-2 hét temetési igényét tudja kiszolgálni. Folyamatosan gyártjuk a beton kazettákat, ez most a legkeresettebb temetkezési forma Hévízen.

Az új kolumbáriumok tervei elkészültek, kisebb módosítása szükséges. A terv 4 oszlopot, sétányt, levezető lépcsőt tartalmaz. A beruházás megkezdése elkerülhetetlen. A teljes terv megvalósítása időben szakaszolható, 1-2 oszlop elhelyezése, az ezeket megközelítő út az aszfaltos úttól, a rézsű növényesítése első szakaszban, később a levezető lépcső, a teljes járdaszakasz, és a további 2 oszlop megépítése lehetséges.

Amennyiben az Önkormányzat nem kezdeményezi ennek megkezdését, az alábbi lehetőségek állnak rendelkezésre:

- a meglévő kolumbáriumban lévő, már egyszer megváltott, de lejárt határidejű sírhelyek - melyeknek hozzátartozóit nem értük el- felnyitása, az ezekbe történő újratemetés. Kevés helyet jelent, kolumbáriumban.

- területkijelölés új urnasírhely (földbe temetve) kijelölésre. Ez esetben csak hely eladása is lehetséges, vagy általunk elkészített beton kazetta, fedőlappal, vagyis a jelenleg használatos urnasírbolt (a rézsűben ilyen van) eladása. Jelenleg nem találtunk alkalmas helyet ezeknek.

1. **Újra nem váltott sírhelyek, kolumbáriumok**

A temető **A-H** parcelláiban számos olyan sír található, aminek megváltási ideje lejárt, nem gondoskodtak a hozzátartozók annak meghosszabbításáról. Ezek egy része gondozott, más része elhagyatott, ahol a sír ápolatlan maradt. Hirdetés formájában ki van függesztve a temető előtti hirdetőben az újraváltásra történő felhívás. Eredménye kevés. Idén értesítő levéllel megkerestük a kolumbáriumok bérlőit a lejárt határidejű sírok újraváltási fizetési kötelezettsége ügyében. Az újraváltást a jelenleg érvényes díjjal számolva, a befizetéstől időpontjától érvényes 25 évre kérjük, nem a teljes kimaradt időszakra. A megadott címek alapján keveseket értünk el, egy részük meghosszabbította, egy részük felmondta a fülkebérletet. A törvény előírása szerint két alkalommal meg kell hirdetni országos napilapban az értesítést a sírok felszámolásáról, ez után lehetséges a kivitelezés. Ekkor a sírkövet elszállítjuk a sírról, a helyet

újraértékesítjük, új temetés alkalmával a talált maradványokat a kijelölt közös sírba helyezzük. Ettől eddig eltekintettünk, de a lehetséges helyek beszűkülésével alkalmaznunk kell. A helyiek számára az eljárás megütközést fog kelteni. Az Egregyi temetőben még soha sem voltak megváltva, kivéve azok a sírok, melybe az elmúlt 10 évben temettek.

1. **Régi díszsírhelyek menti tujasor felújítása**

A temetőben a régi díszsírhelyek (D/1) mellett elültetett tujasor megdőlt, elöregedett. Évek óta folyamatosan kapjuk az ezzel kapcsolatos panaszleveleket, lakossági bejelentéseket. A "B" parcella megközelítése nehézkes, a szomszéd sírokat szükséges megóvni kidőlésüktől, gyökérproblémáktól. Kegyeleti problémát is érintő kérdésként nem halasztható a beavatkozás, ami az ebből származó konfliktusokat enyhíti. Tovább nehezíti a kérdést, hogy a tuják akkor sem tuskózhatók ki a sírok közelsége miatt, ha kivágásra kerülnek, így az újrafásítás csak az idős növények közeiben lehetséges, nem lesz teljes fasor. Az előzetes egyeztetés alapján a tujasor kivágásra kerül.

A GAMESZ vezetője által kezdeményezett a temetőket érintő döntések fontossága és költségvetési igénye miatt az előterjesztésben szereplő probléma felvetések egy részének azonnali rendezésére fogalmaztam meg javaslatot a határozati javaslatban.

A temetők telítettségére tekintettel felszámolni tervezett sírhelyek ügye érzelmi és kegyeleti kérdéseket érintő döntés, ezért abban jelen pillanatban nem javaslom a képviselő-testület döntéshozatalát, ennek jogszabályi és társadalmi hatásait még át kell vizsgálni, így ebben a döntést a képviselő-testület napolja el 2016. szeptember 30-ig.

A kezdeményezések érdemben érintik a temetőkről és a temetkezés rendjéről szóló 19/2000. (XI. 30.) önkormányzati rendeletet, így annak felülvizsgálata indokolt lesz.

Az előterjesztésben felvetett sürgősséget igénylő kérdésekben javaslom a határozati javaslat szerinti döntés meghozatalát.

Kérem a Tisztelt Képviselő-testületet a határozati javaslat elfogadására.

Mellékletek:

*1. hévízi temető helyszínrajza*

*2. urna sírhely oszlop UF parcella terv*

*3. urna sírhely oszlop nézet*

*4. tájékoztató egyes települések temetkezési díjtételeiről*

**2.**

**Határozati javaslat**

1. Hévíz Város Önkormányzat Képviselő-testülete az előterjesztést megtárgyalta és jóváhagyja a hévízi temetőben az *„I parcella”* megnyitását.

2. A Képviselő-testület jóváhagyja, hogy a megnyitott *„I parcella*” ravatalozó felé eső nyolc sora kiemelt temetési helyként kerüljön biztosításra. A kiemelt temetési hely sírhelymegváltási díjának magasabb összegben történő megállapításával egyetért.

3. A Képviselő-testület elrendeli, hogy az előterjesztésben ismertetettek szerint legfeljebb 2 urna sírhely oszlop a GAMESZ beruházásában kerüljön kialakításra a hévízi temető *„UF parcellájában”.* A hévízi temető urna sírhely tábla megvalósítását és rendezését pontosan elő kell készíteni és annak költségvetési fedezetét a 2017. évi költségvetésben tervezettre ki kell dolgozni.

4. A Képviselő-testület a temetőkben található lejárt megváltási idejű sírok felszámolásáról szóló döntését 2016. szeptember 30-ig elnapolja.

Felelős: Papp Gábor polgármester

Laczkó Mária GAMESZ vezető

Határidő: 2016. május 31.

5. A Képviselő-testület elrendeli, hogy a határozatában foglaltak végrehajtása érdekében a temetőkről, temetkezésről szóló önkormányzati rendelet kerüljön felülvizsgálatra.

Felelős: dr. Tüske Róbert jegyző

Határidő: 2016. május 31.

**4.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Laczkó Mária  GAMESZ vezető | az előterjesztés készítője |  |  |
|  | osztályvezető |  |  |
| Dr. Márkus Mirtill | aljegyző |  |  |
|  |  |  |  |
| Dr. Tüske Róbert | jegyző / törvényességi felülvizsgálat |  |  |